ตุนเงินช็อปของถูก
หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันพุธที่ 26 พ.ค. 2553
26 พ.ค. 2553

หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันพุธที่ 26 พ.ค. 2553
...ตลาดหุ้นร่วงจู๊ดๆ อีก 23 จุด หรือ 3% ดัชนีปิด 721.29 จุด มูลค่าซื้อขาย 24,385 ล้านบาท
...ต่างชาติขายสุทธิ อีก 4,524 ล้านบาท ผสมโรงด้วยสถาบัน-กองทุน และพอร์ตเทรด บล. ขายตามอีกวัน
...ตลาดหุ้น 2 วันที่ผ่านมา ร่วง 44 จุด ต่างชาติขาย 1.2 หมื่นล้านบาท เป็นสัญญาณบอกทิศทางตลาดเริ่มเสีย ชัดเจนต่างชาติปรับพอร์ตทั่วโลก 
...รายย่อยที่เคยวิ่งเข้าไปรับของจากต่างชาติหรือกองทุน วันนี้ต้องถอย ความกล้าเก็งกำไรเริ่มแผ่ว รอให้ต่างชาติขายสะเด็ดน้ำจริงๆ หรือวันที่เม็ดเงินขายในตลาดหดแห้งแล้วค่อยเข้า
...ใครที่เล็งช็อปของถูก ลงมา 700 จุด ทยอยเก็บบางส่วนรอเด้งเก็งกำไรสั้นๆ คำแนะนำต้องเป็นหุ้นพื้นฐานเท่านั้น ส่วนหุ้นเก็งกำไร ยังไม่ถึงวันของเรา 
...ตั้งแต่วันที่ 27 พ.ค. นักลงทุนเบี้ยน้อย แต่อยากซื้อบ้านปู (BANPU) ตลาดหลักทรัพย์ สปริดล็อตจาก 100 หุ้นขั้นต่ำ เป็น 50 หุ้น หรือใช้เงินไม่ถึง 3 หมื่นบาท ซื้อได้แล้วเกณฑ์นี้เพื่อรายย่อยจริงๆ 
...ไม่เคยพลาดสักแมตเดียวผู้บริหาร BANPU เล่นหุ้นตัวนี้เป็นรอบ ขึ้นขาย-ลงเก็บ เหมือนอย่าง “เมธี-องอาจ เอื้ออภิญญกุล” 2 พี่น้องผู้บริหารบ้านปู ควักเศษเงินกว่า 44 ล้านบาท เก็บหุ้นไปแล้ว 8 หมื่นหุ้น แถวราคา 622-632 บาท/หุ้น 
...โรงพิมพ์ตะวันออก (EPCO) มีข่าวปล่อยออกมาเป็นระลอก ราคาขายจริง-เทนเดอร์ 1.95–2.00 บาท
...หลายคนอาจจะรู้ตัวคนซื้อแล้วก็ได้ ไม่ใช่ใครที่ไหน ใกล้ตัวคนขายที่ซู้ด กินรวบหุ้นจากผู้ถือหุ้นใหญ่ 2 ราย “เอส.แพ็ค แอนด์ พริ้นท์” และ SOMERS 40% ส่วนหุ้นที่ “ยุทธ ชินสุภัคกุล” ถือส่วนตัวเล็กน้อย ขอเก็บไว้ 
...“เศรษฐา ทวีสิน” บิ๊กแสนสิริ (SIRI) ยิ้มไม่หุบฝ่าวิกฤตจลาจล เป็นรายแรกรายเดียวที่ขายหุ้นกู้ 2,000 ล้านบาท อายุ 7 ปี จ่ายดอกเบี้ยคงที่ 5.6% ตลอดอายุได้หมด เพราะขายให้กองทุนหุ้นกู้เอกชน Corporate Bond Fund ของ บลจ.ไทยพาณิชย์